Mva

Fritak

Bitcoin

Skattedirektoratet har med sin snevre visdom ikkje klart å finne ut at bitcoin berre kan brukast til betaling, som eit gåvekort, men hevdar i staden at bitcoin er ei elektronisk fjernleverbar teneste. I november 2013 kom dei med ei prinsipputtale der dei datt ned på den konklusjonen på bakgrunn av forarbeid til andre lover enn mva-lova, samstundes som dei ignorerte både logikken i mva-systemet og hovudpoenga i innstillinga frå Finanskomiteen då mva på elektroniske tenester vart vedteke i Stortinget. For meir detaljar om korleis Skattedirektoratet har klart å komme til dei grader på villspor, kan du lese denne bindande førehandsuttalen om mva på ei bitcoin-basert betalingsteneste.

Ingen andre land det er naturleg å samanlikne seg med har mva på bitcoin. Både Sverige, Finland, Danmark og Storbritannia har konkludert med at det ikkje er mva på handel med bitcoin, og heller ikkje på eventuelle handelsgebyr.

Konsekvensar

I praksis er dette eit forbod mot å drive seriøst med bitcoin-handel i Noreg. Skattedirektoratet trur kanskje at dei får mindre å gjere dersom dei tvingar norsk næringsliv til å flytte til utlandet, eller kanskje dei innfører dobbel mva for å finansiere den kraftige auken i talet på tilsette i Skattedirektoratet dei siste åra. I praksis ender dei med meir jobb, fordi dei må svare på spørsmål som «Kan eg trekkje mva på renter på lån i bitcoin frå på skatten?»

Sjølv har eg aldri teke mva på veksling til og frå bitcoin, sidan eg meinar lova er heilt klår på at bitcoin er friteke. Men eg står på svak grunn, for eg er ikkje jurist. Dersom Skatteetaten meinar at det er juks, og det meinar dei sikkert, gjer dei slutt på handelen og krev inn mva for alt eg har selt til nordmenn og kjøpt av utlendingar, og alt eg har selt på børsar i utlandet fordi eg ikkje kan dokumentere om bitcion eg har selt der er selt til utlendingar eller nordmenn. Eg kan ta Skatteetaten til retten, og det vil ende med ei veldig dyr sak som kan dra ut i årevis. Kravet kan komme på over 100 millionar kroner dersom eg taper, og dersom dei reknar med robothandel på utanlandske børsar. Det seier seg sjølv at dette er mange gongar det eg har tent på handelen, med min margin på berre ca 2% mellom kjøp og sal.

Førebels held eg Skatteetaten i sjakk ved å sende dei spørsmål som dei ikkje kan svare på, men som er vesentlege for utrekning av mva, men det kan eg ikkje halde på med evig.

Dette er jo horribelt! Kva kan vi gjere med det?

Etter å ha lese kronikken «Hvordan skattlegge internett?»" i Bergens Tidende, tok eg kontakt med kronikforfattaren for å be om ei meining om mva-spørsmålet. Det endte med eit tilbod frå Deloitte i Trondheim om å gå gjennom argumentasjonen til Skatteetaten og Skattedirektoratet og finne ut kor mykje hald det er i påstanden om at bitcoin er ei mva-pliktig elektronisk teneste. I tillegg skal dei finne ut om det er mogeleg å komme rundt problemet med mva ved til dømes å la handelen gå via eit utanlandsk selskap på ein måte som ikkje utløyser mva-registreringsplikt i Noreg. Denne jobben skal dei ha 37500 kroner for inkludert mva.

37500 kroner er mykje pengar for meg. Det er berre ca 2% mellom min kjøps- og salskurs. For å ha råd til det må eg kjøpe og selje bitcoin for nesten 2 millionar kroner. I beste bitcoin-ånd har eg difor starta eit Lighthouse-prosjekt der målet er å samle inn 20 BTC for å finansiere den juridiske gjennomgangen. Eg kjem sjølv til å donere halvparten av det som trengst når eg ser at målet vert nådd, og eg kjem til å bruke salskurs, ikkje kjøpskurs, for å konvertere kursen til NOK.

Mål

Eit mogeleg utfall er at Deloitte konkluderer med at Skattedirektoratet har rett. Då vil vi få skissert ei løysing der vi likevel kan komme unna kravet om mva ved å involvere utanlandske selskap, medan vi arbeider vidare på politisk nivå med å få endra lova.

Lighthouse

Installer Lighthouse-klienten. Last ned prosjektfila. Trykk "Import project" og installer prosjektfila du lasta ned. Overfør bitcoin til lommeboka di i Lighthouse. Trykk "Pledge" for å donere.

Prosjektet vart fullfinansiert den 24. februar og Deloitte er i gong med arbeidet.

Takk!